Sy het gedurende ’n verdaging in die verrigtinge van die openbare verhore na die Estina-suiwelprojek in Vrede gesê dat Gordhan hardekoejawel met betrekking tot haar ondersoek speel.
“Dit is verontrustend dat ons nou ’n minister het wat heeltyd media toe hardloop asof ons hom teiken of teister – ek sal nooit so iets doen nie. Dié proses is om hom te help om sy naam in ere te herstel,” het sy gesê.
“Selfs die optrede van die prokureur is baie verontrustend omdat ’n mens nie so optree nie. Geen persoon moet hom ooit by die werk van die openbare beskermer inmeng nie, en ek het probeer om hulle die ruimte te bied en die kwessie weg van die openbare domein of die media te ondersoek.
“Ons het te doen met ministers, parlementslede en selfs die president, maar inligting en selfs briewe word na die media gestuur. Ek beskou dit as inmenging by die ondersoek en ek het aan die minister geskryf om dié besware te opper.”
Gordhan het Mkhwebane vroeër vandeesweek gevra om besonderhede te verskaf oor die omstandighede waarop sy steun om die beweerde “rogue”-eenheid in die SAID te ondersoek.
“Ek wil die feite stel dat ons die ondersoek doen om sy naam skoon te kry en ons wil hê hy moet ons help en in dié geval doen hulle nie die ondersoek nie. So ons kan nie net versoek word om dokumentasie en bewyse te verskaf nie.”